b'\n_START_ARTICLE_\nHolmenkollen Skifestival\n_START_SECTION_\nHistorie\n_START_PARAGRAPH_\nStiftelsen av Foreningen til Ski-Idrettens Fremme (Skiforeningen) i 1883 hadde som hovedintensjonen \xc3\xa5 arbeide for \xc2\xabutbredelse av skiidrett og annet friluftsliv, samt \xc3\xa5 arrangere Holmenkollrenn\xc2\xbb. Skiforeningen tok over arrangementet av Husebyrennet, som de f\xc3\xb8rste \xc3\xa5rene var arrangert av Christiania Skiklub. Frem til 1891 ble Husebyrennet arrangert \xc3\xa5rlig, da Skiforeningen flyttet det til Holmenkollen fra 1892. I begynnelsen var det kombinasjonen av skihopp og langrenn som betegnet den gode skil\xc3\xb8per. Hopp og 18\xc2\xa0km var Holmenkollrennenes viktigste konkurranse, men det ble ogs\xc3\xa5 arrangert spesielt hopprenn for juniorer 18\xe2\x80\x9320 \xc3\xa5r._NEWLINE_Allerede i 1903 var utlendinger med p\xc3\xa5 konkurransene. I dag m\xc3\xb8tes st\xc3\xb8rsteparten av verdenseliten. Den f\xc3\xb8rste utlending som vant i Holmenkollen var finske Anton Collin som vant 50\xc2\xa0km i 1922. I 1929 vant f\xc3\xb8rste svenske samme distanse. Sven Sel\xc3\xa5nger (Sverige) var den f\xc3\xb8rste til \xc3\xa5 vinne i hoppbakken (1939), mens kombinertkonkurransen m\xc3\xa5tte vente til 1947 p\xc3\xa5 sin f\xc3\xb8rste utenlandsseier (Sven Israelsson, Sverige)_NEWLINE_Kronprins Olav deltok i hopp i 1922 og 1923. _NEWLINE_Etter at FIS innstiftet verdenscupen i hopp, langrenn og kombinert har \xc3\xb8velsene variert med tildelingen fra FIS. Hopp i normalbakken Midtstubakken har v\xc3\xa6rt arrangert, og stafetter har ogs\xc3\xa5 v\xc3\xa6rt p\xc3\xa5 programmet. Sn\xc3\xb8mangel har ikke v\xc3\xa6rt et stort problem, men det stoppet hele rennet i 1898, og 50\xc2\xa0km i 1905 og 1925. I 1946 gikk 50\xc2\xa0km fra Sollih\xc3\xb8gda og  i 1990 og 1995 fra G\xc3\xa5sbu i Vang. I senere tid har ogs\xc3\xa5 vintrene til tider v\xc3\xa6rt for milde, men teknologi gj\xc3\xb8r det mulig \xc3\xa5 frakte sn\xc3\xb8, og produsere sn\xc3\xb8 nok til \xc3\xa5 gjennomf\xc3\xb8re konkurransene. I 2009, da skianlegget var under ombygging, ble hopprennet flyttet til Vikersund og langrennene til Gran\xc3\xa5sen i Trondheim._NEWLINE_Fra 1973 ble arrangementet utvidet med Barnas Holmenkolldag. \xc3\x85ret etter ble Holmenkollmarsjen lagt til. Med disse nye arrangementene ble navnet endret til Holmenkollen skifestival eller Holmenkollen Ski Festival. I 1976 ble Garderennet p\xc3\xa5 30\xc2\xa0km med milit\xc3\xa6r oppakning og innlagt skyting lagt til. Holmenkollrennene har v\xc3\xa6rt i kontinuerlig endring og justering. Renn for bevegelseshemmede og ungdomsstafett med regionlag fra hele Norge er ogs\xc3\xa5 lagt til rennene._NEWLINE_I 2012 brukte Skiforeningen igjen Holmenkollrennene som offisielt navn p\xc3\xa5 arrangementet.\n_START_SECTION_\nKombinert\n_START_PARAGRAPH_\nKombinasjonen langrenn og skihopp ble sett p\xc3\xa5 krevende, men kombinasjonen viste ut\xc3\xb8verens totale beherskelse over ski. Damenes pokal var innf\xc3\xb8rt i Husebyrennene fra 1884, og ble med til Holmenkollen. Pokalen ble delt ut til den ut\xc3\xb8veren som vant hopprennet. Stil og eleganse var sterkt vektlagt i skihopp, det sammen var h\xc3\xb8flig og sjarmerende fremferd overfor konkurrenter og publikum. Ved to tilfeller ble pokalen ikke delt ut, siden hopperens langrennsl\xc3\xb8p ble vurdert altfor d\xc3\xa5rlig (Gjert Andersen og Bengt (\xc2\xabSilver-Bengt\xc2\xbb) Eriksson)\n_START_SECTION_\nLangrenn\n_START_PARAGRAPH_\nFra 1900 begynte spesiallangrenn, f\xc3\xb8rst som 30\xc2\xa0km, og som 50\xc2\xa0km, den klassiske 5-mila i Kollen fra 1902. I 1933 ble 18\xc2\xa0km spesiallangrenn innf\xc3\xb8rt (endret til 15\xc2\xa0km fra 1954)._NEWLINE_Fra 1954 fikk kvinnene ogs\xc3\xa5 tilbud om \xc3\xa5 delta i langrenn, 10\xc2\xa0km, utvidet med 5\xc2\xa0km i 1967 og 20\xc2\xa0km i 1981. Junior\xc3\xb8velser ble lagt til fra 1959, med 10\xc2\xa0km for menn junior (15\xc2\xa0km fra 1963), og 5\xc2\xa0km for kvinner junior fra 1975, samt nasjonalt juniorhopprenn fra 1972.\n_START_SECTION_\nSkihopp\n_START_PARAGRAPH_\nFra starten i 1892 ble det konkurrert i spesielt hopprenn kun for aldersgruppen 18\xe2\x80\x9320 \xc3\xa5r (yngste klasse). For seniorklassen var hopprennet en del av kombinertkonkurransen. I 1905 ble spesialhopp ogs\xc3\xa5 \xc3\xa5pnet for ut\xc3\xb8vere over 32 \xc3\xa5r. F\xc3\xb8rst i 1933 ble det egentlige Holmenkollrennet i skihopping innf\xc3\xb8rt: Spesielt hopprenn for alle over 20 \xc3\xa5r (senere endret til over 16 \xc3\xa5r). Se oversiktsartikkel Spesialhopprenn i Holmenkollbakken.\n_START_SECTION_\nAlpint\n_START_PARAGRAPH_\nI 1947 ble alpint, med slal\xc3\xa5m og utfor for begge kj\xc3\xb8nn, lagt til i programmet (fra 1951 ble ogs\xc3\xa5 storslal\xc3\xa5m \xc3\xb8velse). Alpintkonkurransene (kalt Holmenkollen Kandahar) ble arrangert utenfor selve Holmenkollomr\xc3\xa5det. Alpint ble fjernet fra programmet da verdenscupene til FIS tok over valg av \xc3\xb8velser og grener.'